Z programu Fiscalis 2020 sa poskytla finančná podpora na širokú škálu spoločných akcií vo výške približne 33 miliónov EUR (15 % celkového financovania programu). V hodnotení sa na základe výsledkov prieskumov dospelo k záveru, že spoločné akcie celkovo významne prispeli k cieľom programu. Spoločné akcie zahŕňali semináre, workshopy, projektové skupiny, dvojstranné alebo mnohostranné kontroly, ďalšie činnosti administratívnej spolupráce, pracovné návštevy, účasť na administratívnych zisťovaniach, činnosti budovania kapacít a skupiny odborníkov. Ako bolo uvedené, celkovo sa do nich zapojilo viac než 30 000 účastníkov. S cieľom zabezpečiť úplné zapojenie zúčastnených krajín bola možná, s výnimkou skupín odborníkov, refundácia na úrovni 100 % oprávnených nákladov na cestovanie a ubytovanie a nákladov spojených s usporiadaním podujatí a dennými príspevkami, ak to bolo potrebné na úplné dosiahnutie cieľov programu Fiscalis 2020. Priemerné náklady na účastníka a akciu zostali v prípade všetkých druhov spoločných akcií (okrem skupín odborníkov) počas celého obdobia relatívne stabilné, s miernym celkovým poklesom v posledných rokoch, čo by mohlo naznačovať vyššiu efektívnosť. Výsledky pravidelného prieskumu v rámci programu Fiscalis boli v prevažnej väčšine pozitívne, čo naznačuje, že prínos akcií pre zúčastnené strany je veľký. Väčšina daňových orgánov sa zhodla na tom, že prínosy prevážili náklady. Investície v rámci spoločných akcií sa považovali za užitočné a nákladovo efektívne, keď sa zohľadnia náklady v porovnaní s dosiahnutými výsledkami. Úplná refundácia účasti na skupinách odborníkov nebola z programu Fiscalis 2020 možná (cestovné náklady a diéty boli plne refundované, zatiaľ čo z osobných nákladov sa hradilo len 50 %). Tieto skupiny odborníkov mali však zásadný význam pri vývoji niektorých IT systémov programu Fiscalis, ktoré by bez nich možno neexistovali. Členským štátom poskytujú možnosť spájať zdroje a odborné znalosti namiesto toho, aby konali samostatne. Boli teda pomerne nákladovo efektívne. Spoločné akcie celkovo posilnili administratívnu spoluprácu a kapacity a zlepšili pracovné vzťahy medzi účastníkmi. Prispeli k výmene skúseností a identifikácii najlepších postupov v rámci administratívnych postupov, čo následne podporilo účinné vykonávanie daňových právnych predpisov EÚ a zlepšilo dodržiavanie predpisov.

Pri hodnotení efektívnosti sa externá štúdia zaoberala rozsahom, v akom zdroje programu prispeli k dosiahnutiu zamýšľaných výsledkov čo najmenej nákladným spôsobom. Vyvinula sa snaha odhadnúť náklady a prínosy, a ak to bolo možné, peňažne ich vyjadriť. Zatiaľ čo náklady sú dostupné, kvantifikovať prínosy je zložitejšie. Prínosy sa zadefinovali aj v rámci rozhovorov uskutočnených so zainteresovanými stranami programu.

Program tým prispel k boju proti daňovým podvodom, daňovým únikom a agresívnemu daňovému plánovaniu, keďže vďaka kvalite a rozsahu informácií, ktorých získanie umožnila IT infraštruktúra a IT systémy financované z programu Fiscalis, sa mohli vykonať cezhraničné kontroly, ktoré odhalili potenciálne podvodné transakcie, čo viedlo k spoločnej akcii orgánov. Respondenti sa takisto vyjadrili, že automatická výmena informácií umožnená európskymi informačnými systémami mala odrádzajúci účinok na podvodné konanie, a tým prispela k boju proti daňovým podvodom, daňovým únikom a agresívnemu daňovému plánovaniu. Vďaka európskym informačným systémom sa okrem toho znížili náklady na dodržiavanie predpisov a zvýšila sa právna istota pre hospodárske subjekty, čo zlepšilo dodržiavanie predpisov daňovníkmi vo všeobecnosti a orgánom a hospodárskym subjektom umožnilo skrátiť čas a obmedziť zdroje potrebné na vykonávanie ich činností. Navyše približne 44 % všetkých predložených návrhov spoločných akcií súviselo s bojom proti daňovým podvodom, daňovým únikom a agresívnemu daňovému plánovaniu. Z prípadových štúdií vyplynulo, že v dôsledku toho mohol program Fiscalis prispieť k dodatočným daňovým príjmom.

Dôkazy získané v rámci hodnotenia potvrdili, že program Fiscalis 2020 bol kľúčovým nástrojom na podporu dosiahnutia takýchto cieľov. Program mal zásadný význam: a) pre vývoj a fungovanie európskych informačných systémov, ktoré zaisťujú spoločný/harmonizovaný základ pre automatickú a bezpečnú výmenu informácií, štandardizáciu a zjednodušenie postupov; b) pri zabezpečovaní širokej škály spoločných akcií, prostredníctvom ktorých sa vytvorilo prostredie spolupráce, v ktorom orgány spolupracovali, vymieňali si poznatky a identifikovali najlepšie postupy, pokiaľ ide o administratívne postupy a usmernenia, právo EÚ a IT systémy, a c) pri poskytovaní odbornej prípravy, prostredníctvom ktorej sa zvýšili zručnosti a spôsobilosti pracovníkov a administratívne kapacity.

Po hodnotení v polovici trvania sa vyvinulo úsilie s cieľom znížiť administratívne náklady spojené s účasťou na spoločných akciách, ich začatím a poskytovaním spätnej väzby k nim, optimalizovať postupy a zdroje pre spoločné akcie a udržať pracovné zaťaženie na prijateľnej úrovni, čo sa zrejme prejavilo v druhej polovici programu Fiscalis 2020, keďže žiadna zúčastnená krajina nepovažovala zaťaženie za príliš vysoké v porovnaní s prínosmi spoločných akcií. Treba poznamenať, že niekoľko orgánov krajín mimo EÚ uviedlo, že ich náklady sú pomerne vysoké vzhľadom na rozsah, v akom sa môžu zúčastňovať. Ako pridanú hodnotu by vnímali, keby mohli mať prístup k viacerým aspektom týchto akcií.

3.Súdržnosť: súdržnosť programu so širšími politikami a prioritami EÚ

V hodnotení sa analyzoval rozsah, v akom bol program Fiscalis 2020 súdržný so širšími politikami EÚ a s inými programami financovania EÚ. V záverečnom hodnotení sa potvrdili závery hodnotenia programu Fiscalis 2020 v polovici trvania, t. j. že akcie v rámci programu boli zosúladené a súdržné s celkovými strategickými prioritami Komisie. Takisto sa zdá, že program Fiscalis 2020 je súdržný s inými podobnými nástrojmi.

Ciele programu Fiscalis 2020 sú jasne zosúladené s prioritou Komisie „hospodárstvo, ktoré pracuje v prospech ľudí“, ktorá je zameraná na „… boj proti zneužívaniu daňového systému, zabezpečenie udržateľných príjmov a podporu lepšieho podnikateľského prostredia na vnútornom trhu.“ Ďalej sú akcie financované z programu Fiscalis 2020 súdržné s prioritou Komisie „Európa pripravená na digitálny vek“, v rámci ktorej sa Komisia usiluje o modernizáciu verejných správ. Z programu Fiscalis sa financoval vývoj, zlepšenie a implementácia IT infraštruktúry a IT systémov, ktoré môžu zvýšiť administratívne kapacity daňových orgánov zúčastnených krajín. Najnovšie Komisia v roku 2020 uverejnila balík opatrení pre spravodlivé a jednoduché zdaňovanie, ktorý obsahuje 25 iniciatív v oblasti zdaňovania na podporu hospodárskej obnovy a prechodu na zelené a digitálne hospodárstvo . Nástupnícky program Fiscalis umožní podporu takýchto iniciatív.

V hodnotení sa zistilo, že program podporoval ďalšie programy EÚ a zároveň z nich ťažil. Medzi programom Fiscalis 2020 a programom Colníctvo 2020 existuje komplementárnosť a synergie. Tým, že Komisia riadi tieto dva systémy spoločne, sa zvyšuje efektívnosť. Viaceré operačné prvky sú spolufinancované z oboch programov, pričom sú dostupné pre colné aj daňové správy. Týka sa to kľúčových systémov IT infraštruktúry, ako je sieť CCN, alebo spoločných školiacich materiálov. Umožňuje to preskúmavať úspory z rozsahu a kompatibilitu systémov, pričom si colné a daňové správy môže lepšiu vymieňať informácie a poznatky. Program Fiscalis 2020 sa navzájom dopĺňal aj s programom na podporu štrukturálnych reforiem (SRSP) na roky 2017 – 2020 a identifikovali sa synergie. Zo SRSP bolo možné napríklad získať osobitne prispôsobenú technickú podporu v reakcii na výzvy identifikované prostredníctvom spoločných akcií. Komplementárnosť existuje aj medzi programom Fiscalis 2020 a programom Hercule III, ktorý riadi Úrad EÚ pre boj proti podvodom (OLAF), bez toho, aby sa prekrývali. Napriek ich komplementárnosti sa však zdá, že medzi týmito dvoma programami existuje obmedzená aktívna spolupráca alebo aktívna snaha o dosiahnutie synergií.

Program Fiscalis takisto zohráva úlohu v rámci programov pre kandidátske a potenciálne kandidátske krajiny, ako je TAIEX, a je s týmito programami súdržný. Na spoločných akciách a činnostiach odbornej prípravy v rámci programu Fiscalis 2020 sa zúčastnilo sedem nečlenských štátov EÚ, ktoré si vymieňali poznatky a najlepšie postupy s krajinami EÚ. To viedlo k reformám v nečlenských štátoch EÚ, ktorými sa podporuje prístupový proces a prispieva k budovaniu dôvery a dobrej vôle medzi krajinami. Respondenti z kandidátskych krajín zdôrazňovali výhody prístupu k obom nástrojom, keďže program Fiscalis sa považoval za flexibilnejší, pričom poskytoval krátkodobé výsledky, zatiaľ čo program TAIEX umožnil nečlenským štátom EÚ pokračovať v dlhodobých reformných procesoch.

Na zabezpečenie tejto súdržnosti rôznych programov EÚ sa použilo viacero mechanizmov, medzi ktoré patrili medziútvarové stretnutia, medziútvarové konzultácie, účasť pozorovateľov z rôznych útvarov Komisie na stretnutiach alebo činnostiach projektových skupín, zdieľanie pracovných programov alebo posudzovanie návrhov projektov úradníkmi z rôznych útvarov Komisie. Napriek pozorovaným pozitívnym výsledkom hodnotenie ukázalo, že existuje priestor na ďalšiu komplementárnosť a synergie v určitých oblastiach, ako napríklad s nástupníckym programom programu Hercule III.

4.Pridaná hodnota EÚ v prípade programu

Zodpovednosť za vykonávanie práva EÚ v oblasti zdaňovania nesú členské štáty. Podporné opatrenia ako tie, ktoré sa poskytujú v rámci programu Fiscalis 2020, môžu prispieť k zabezpečeniu jednotnejšieho a konzistentnejšieho uplatňovania práva EÚ na vnútroštátnej úrovni.

Program Fiscalis 2020 zabezpečoval finančnú udržateľnosť európskych informačných systémov, ktoré sú nevyhnutné na zaistenie dostupnosti informácií a ich výmenu. IT infraštruktúra a systémy viedli k ľahšiemu a účinnejšiemu dodržiavaniu predpisov. Vďaka tomu program priniesol úspory z rozsahu a zvýšenie efektívnosti a dodatočnú úroveň bezpečnosti, keďže pomáhal vnútroštátnym správam (a hospodárskym subjektom) ušetriť čas a zdroje, a to obzvlášť zúčastneným krajinám s menšími daňovými správami a menšími zdrojmi. Interoperabilita a prepojenosť centrálnej IT infraštruktúry a systémov a ich symbiotické vlastnosti predstavujú pridanú hodnotu EÚ. Vývoj európskych informačných systémov navyše podporoval vnútroštátne daňové správy pri modernizácii a digitalizácii interných systémov a nástrojov.

Spoločné akcie zabezpečovali značnú pridanú hodnotu EÚ tým, že správam poskytovali jedinečné príležitosti na spoluprácu, komunikáciu a vytváranie kontaktných sietí. Workshopy, semináre a pracovné návštevy okrem iného spájali odborné znalosti a poznatky zúčastnených krajín, pomáhali vnútroštátnym orgánom k lepšiemu pochopeniu práva EÚ a podporovali vývoj a implementáciu IT systémov. Prispeli k budovaniu dôvery a neformálnej spolupráci po podujatiach a viedli k väčšej miere konvergencie prístupov a postupov. Napríklad niektoré daňové reformy boli navrhnuté s pomocou a poradenstvom koordinátorov z iných krajín. Daňové orgány, ktoré stabilne poskytovali pozitívnu spätnú väzbu o schopnosti spoločných akcií dosiahnuť ciele, uviedli, že ich obmedzené zdroje (čas a peniaze) určené na plánovanie, organizáciu a vykonávanie takýchto akcií by sa bez programu Fiscalis premietli do menšieho počtu akcií.

To isté platí aj pre činnosti odbornej prípravy, najmä moduly elektronického učenia sa, prostredníctvom ktorých sa zvýšili znalosti úradníkov vnútroštátnych daňových správ, čo zase prispelo k lepšiemu pochopeniu a jednotnejšiemu vykonávaniu právnych predpisov EÚ v oblasti daní a súvisiacich postupov. Zároveň pomáhajú zlepšovať schopnosť úradníkov pracovať s IT systémami. Prispeli k zvýšeniu kapacít, ako aj účinnosti a efektívnosti správ. Moduly elektronického učenia sa financované z programu Fiscalis priniesli pridanú hodnotu, ktorá prevyšuje počet účastníkov, keďže sa používali napríklad aj na interné vzdelávanie. Veľký počet vyškolených osôb preukazuje, že sa považovali za užitočné. Tieto činnosti odbornej prípravy a moduly by sa pravdepodobne nevyvinuli alebo aspoň nie v takom istom rozsahu a vo všetkých orgánoch, ak by program Fiscalis neexistoval. Boli by príliš nákladné, keďže by chýbal prvok úspor z rozsahu. Odborná príprava prispela k budovaniu dôvery a vytváraniu spoločnej vízie.

Na základe poskytnutých dôkazov a rozsahu akcií v rámci programu treba uviesť, že bez programu Fiscalis by sa nedosiahol taký istý rozsah a pôsobnosť európskych informačných systémov, spoločných akcií a odbornej prípravy, ktoré zohrávali kľúčovú úlohu pri vykonávaní práva EÚ v oblasti zdaňovania a v boji proti daňovým podvodom, daňovým únikom a agresívnemu daňovému plánovaniu. Spolupráca by pravdepodobne existovala, ale bola by nerovnomerná, pričom by bola založená na neštruktúrovaných vzťahoch a časovo náročnejších kanáloch a dvojstranných dohodách. Bolo by zložité dosiahnuť takú istú všestrannosť tém a európsky rozmer alebo celoeurópsku účasť na akciách a odbornej príprave, aké sa zaznamenali v prípade programu Fiscalis 2020. Hoci by sa mohlo vyvinúť dvojstranné alebo mnohostranné úsilie, nevyužili by sa úspory z rozsahu vytvorené programom Fiscalis a takisto by sa zvýšili náklady a predĺžil čas na vykonanie a udržiavanie akcií vnútroštátnymi orgánmi. Pokiaľ ide o európske informačné systémy, programom Fiscalis 2020 sa zabezpečil nepretržitý vývoj a údržba takejto IT infraštruktúry a systémov. Bez programu Fiscalis by existovalo riziko, že sa stanú zastaranými alebo sa ukončí ich prevádzka z dôvodu nedostatku zdrojov vzhľadom na vysoké náklady. Došlo by k strate úspor z rozsahu a prvku zníženia celkových nákladov.

V rámci programu Fiscalis 2020 vznikli hmatateľné výstupy v dôsledku prepojených systémov a konzistentnej výmeny informácií a úradníkom daňových správ sa umožnilo získať zručnosti a vymieňať si skúsenosti prostredníctvom širokej škály spoločných akcií a odbornej prípravy. Je pravdepodobné, že mnohé akcie a výstupy v rámci programu by sa v strednodobom horizonte oslabili a ukončili, aspoň v porovnaní so súčasným rozsahom a pôsobnosťou. Súčasné siete medzi daňovými správami, ktoré sa vytvorili v priebehu rokov, by sa oslabili. V dôsledku toho by bolo vykonávanie práva EÚ menej harmonizované, čo by ponechávalo hospodárskym subjektom väčší priestor na využívanie „medzier“ plynúcich z nedostatočnej cezhraničnej koordinácie na vyhýbanie sa daňovým povinnostiam alebo páchanie podvodov. Výzvy súvisiace s daňovými podvodmi skutočne nemožno riešiť, ak sa členské štáty nebudú pozerať za hranice svojich administratívnych území alebo nebudú intenzívne spolupracovať so svojimi náprotivkami.

S rastúcou digitalizáciou, globalizáciou a pohybom pracovníkov nadobudne vykonávanie daňového práva EÚ a boj proti podvodom, vyhýbaniu sa daňovým povinnostiam a agresívnemu daňovému plánovaniu čoraz väčší význam a v dôsledku toho bude pravdepodobne ďalej rásť aj pridaná hodnota programu.

5.Relevantnosť programu

Globalizácia v kombinácii s digitalizáciou spoločne vytvárajú nové príležitosti a výzvy týkajúce sa schopnosti daňových systémov vyberať daňové príjmy. Vedú k novým spôsobom práce (hybridná práca a práca na diaľku) a podnikania (bez fyzickej prítomnosti), ktoré nie sú ešte plne zosúladené s tým, ako sú navrhnuté daňové systémy a ako daňové orgány vykonávajú svoje činnosti. Zároveň môžu vytvoriť potenciál na vyhýbanie sa daňovým povinnostiam alebo daňové úniky, ak daňové správy a systémy nebudú držať krok so zmenami.

S cieľom čeliť takýmto výzvam sa už počas obdobia 2014 – 2020 prijal súbor legislatívnych zmien súvisiacich s daňami, pričom akcie v rámci programu Fiscalis 2020 dôsledne podporovali implementáciu týchto iniciatív. Napríklad zmeny pravidiel pre DPH o mieste poskytovania služieb, ku ktorým došlo v roku 2015, boli sprevádzané zavedením tzv. systému MOSS na uľahčenie cezhraničného obchodu s digitálnymi službami. Smernice o administratívnej spolupráci sa zaviedli na uľahčenie automatickej výmeny informácií medzi daňovými správami a na zabezpečenie spravodlivého platenia daní pre daňovníkov (jednotlivcov alebo subjekty), ktorí vytvárajú príjem pri vykonávaní cezhraničnej činnosti. Na účely implementácie smernice o elektronickom obchode sa uskutočnili prípravné práce vedúce k zavedeniu IT podpory, ktorá začala fungovať 1. júla 2021.

Tento trend by mal pretrvať a orgány a hospodárske subjekty budú musieť držať krok s čoraz viac digitalizovaným a globalizovaným svetom. To podčiarkuje potrebu posilniť spoluprácu medzi daňovými správami a zvýšiť administratívne kapacity vnútroštátnych orgánov, a teda aj relevantnosť programu, ktorý podporuje členské štáty pri digitalizácii a modernizácii postupov. Vzhľadom na úspech programu v minulosti sa konštatuje, že budúce programy Fiscalis budú naďalej relevantné, pokiaľ ide o uľahčovanie výmeny informácií, spolupráce a koordinácie medzi členskými štátmi prostredníctvom IT systémov, spoločných akcií a odbornej prípravy, a ako také budú prispievať k účinnému a efektívnemu fungovaniu vnútorného trhu v tomto kontexte.

Pri skúmaní relevantnosti sa hodnotenie zameriavalo na potreby vnútroštátnych daňových správ a hospodárskych subjektov. Zo záverečného hodnotenia vyplynulo, že program je naďalej relevantný aj potrebný. Program Fiscalis 2020 sa totiž považoval za vysoko relevantný pre riešenie hlavných výziev daňových správ a uspokojenie ich potrieb. IT infraštruktúra a systémy boli hodnotené ako vysoko relevantné pre každodennú prácu daňových úradníkov, keďže slúžia ako hlavné komunikačné platformy, prostredníctvom ktorých si môžu členské štáty vymieňať relevantné údaje na účely boja proti daňovým podvodom a daňovým únikom a vykonávania práva EÚ. Tým sa zase posilňuje vzájomná pomoc a koordinácia. Odborná príprava a spoločné akcie sa okrem toho považujú za relevantné na zvýšenie administratívnych kapacít, ako je budovanie znalostí a vytváranie kontaktných sietí. Prostredníctvom výmeny informácií, osvedčených postupov a usmernení program Fiscalis podporuje tvorbu politiky a rovnocennejšie a predvídateľnejšie uplatňovanie práva EÚ, ako aj boj proti daňovým podvodom, daňovým únikom a agresívnemu daňovému plánovaniu. Rovnaké podmienky a spravodlivá hospodárska súťaž majú pre hospodárske subjekty kľúčový význam pri vykonávaní ich činnosti. Navyše nadmerné administratívne zaťaženie a náklady na dodržiavanie daňových predpisov môžu brániť niektorým podnikom vo vykonávaní hospodárskej činnosti, najmä tej cezhraničnej. IT systémy programu Fiscalis boli považované za obzvlášť relevantné pre hospodárske subjekty, keďže zjednodušujú dodržiavanie predpisov tým, že uľahčujú prístup k informáciám alebo napríklad znižujú administratívne zaťaženie spoločností, ktoré poskytujú telekomunikačné služby, služby rozhlasového a televízneho vysielania a elektronické služby, keďže nemusia vypĺňať daňové priznania k DPH v každej krajine, v ktorej poskytujú služby (čím sa zlepšilo dodržiavanie daňových predpisov).